На маю думку, мы мусім думаць, як нам рэканструяваць, тэхнічна пераабсталяваць гэты раён, але пры гэтым не страціць яго гістарычны характар. Бо зірніце – у суседнім квартале нядаўна знеслі частку такіх самых дамоў, каб на вуліцы Кісялёва, 17 збудаваць шматпавярховы дом, абсалютна не сувымерны з гістарычным асяроддзем. Гэты дом праектаваўся ў адрыве ад гістарычнага кантэксту, без уліку, як ён будзе выглядаць у гарадскіх перспектывах і панарамах. У выніку дом сапсаваў адну з лепшых надрэчных панарам горада, якая раскрывалася на дом са шпілем з боку парка Янкі Купалы і моста цераз Свіслач.